Dubay sudi Maradonaning o‘g‘rilikda ayblangan sobiq qallig‘ini hibsga olish uchun order berdi

Dubay sudi afsonaviy argentinalik — Diyego Maradonaning sobiq sevgilisi Rosio Oliva ismli modelni hibsga olish uchun order berdi. Order berilishiga model futbolchining buyumlarini o‘g‘irlagani haqidagi ayblov sabab bo‘ldi. Bu haqda mahalliy nashrlarga tayanib, “ITAR-TASS” xabar berdi.

Avvalroq 53 yoshli Maradonaning 24 yashar model bilan unashtiruvi bekor qilingani haqida ma’lumot tarqalgan edi. Diyegoning so‘zlariga ko‘ra, Rosio Oliva futbolchining Dubaydagi uyida yashagan vaqtida qimmatbaho buyumlarni o‘g‘irlagan.
Maradona 10-mart kuni Dubay bosh prokuroriga model tomonidan qimmatbaho soat va 100 minglab dollarli zargarlik buyumlari o‘g‘irlangani haqidagi shikoyat bilan murojaat qilgan.
Olivaning o‘zi esa o‘g‘rilikka hech qanday aloqasi yo‘qligini ta’kidlamoqda.